|  |
| --- |
| **Budapest Főváros VII. Kerület Erzsébetváros Önkormányzata**  **Nagy Nóra Kabinetvezető** |

Iktatószám:

Napirendi pont: ….

**ELŐTERJESZTÉS**

**A Városüzemeltetési Bizottság** **2025. február 18-ai rendes ülésére**

|  |  |
| --- | --- |
| **Tárgy:** | A Közös Erzsébetvárosért Egyesület "Keretszerződés segítő közreműködésről" tárgyú megállapodásban meghatározott, 2024. március - 2024. november közötti időszakra vonatkozó beszámolója |

**Készítette:**

Csüllög Szilvia Márta

irodavezető

**Törvényességi szempontból kifogást nem emelek:**

dr. Mészáros-Rajczi Andrea

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

Budapest Főváros VII. Kerület Erzsébetváros Önkormányzata (a továbbiakban: Önkormányzat) és a Közös Erzsébetvárosért Egyesület (a továbbiakban: Egyesület) 2024. március 7. napján együttműködési megállapodást kötött (előterjesztés 1. melléklete), elsősorban arra, hogy az Egyesület segítő közreműködést nyújtson az Önkormányzat részére a turizmus okán megnövekedett környezeti és lakossági terhelés csökkentésére Belső-Erzsébetváros területén, és az Önkormányzat feladat- és hatáskörén túlmutató tisztántartási feladatok ellátására, az ott élők szubjektív biztonságérzetének növelése érdekében, valamint a lakóingatlanok és az épített környezet értékének megőrzése érdekében. A megállapodás megkötése ezen felül az üzletek éjszakai nyitvatartási rendjéről szóló 25/2020. (VI.25.) önkormányzati rendelet 7. § (1) bekezdés c) pontjának való megfelelést, illetve ezzel összefüggésben a Belső-Erzsébetvárosban 24 és 6 óra között működő üzletek megfelelő működését is szolgálja.

Az Egyesület a megállapodás keretében vállalalta, hogy a rendes tagok részére előírt tárgyévi tagdíj

* 50 %-át, de minimum 20 millió forintot az Önkormányzat feladat- és hatáskörén túlmutató tisztántartási feladatokra, továbbá az ott élők szubjektív biztonságérzetének növelésére;
* 25 %-át a lakóingatlanok és az épített környezet értékének megőrzésére, értékteremtésre, értékmegőrzése;
* 25 %-át az Egyesület saját működési költségeire fordít.

Az Egyesület a fentieken túl vállalta azt is, hogy a konkrét feladatok ellátása érdekében a feladatokat és annak részletszabályait az önkormányzati közfeladatokat ellátó gazdasági társasággal vagy költségvetési szervvel kötött egyedi szerződésben rögzíti, ennek megfelelően az Egyesület és az Erzsébetváros Rendészeti Igazgatósága között, illetve az Egyesület és az Erzsébetváros Fejlesztési és Beruházási Nonprofit Kft. között 2024. április 8. napján együttműködési megállapodás jött létre (előterjeszés 1. és 2. melléklete).

Az Egyesület az Önkormányzattal létrejött megállapodásában vállalta, hogy meghatározott feladatai körében, és annak teljesítésének folyamatáról a Városüzemeltetési Bizottság felé beszámol. Az Egyesület a beszámolási kötelezettségének teljesítésére 2024. március - 2024. november közötti időszakra vonatkozóan az előterjesztés melléklete szerinti beszámolót nyújtotta be.

Az Egyesület az Önkormányzat felé megküldött beszámolón túl az Erzsébetváros Nonprofit Kft. felé az alábbi tájékoztatást küldte meg e-mail útján:

*„Beszámoló az egyesület által ellátott feladatokról:*

*1. Erzsébetvárosi megoldásvonalról érkezett bejelentések*

*Heti szinten átlagosan 20-30 bejelentést kaptunk, melyeket kivétel nélkül feldolgoztunk és a jelzéseknek megfelelően elvégeztük a takarítási feladatokat.*

*2. Kapualj takarítás belső-erzsébetvárosi társasházaknál*

*Átlagosan heti két társasház kapualját tisztítottuk meg. A lakók számára lehetőséget biztosítottunk jelentkezésre weboldalunkon keresztül, valamint a bejelentések alapján célzottan végeztük el a kapualjak takarítását.*

*3. Hulladék gyűjtése*

*Átlagosan napi 2-6 zsák hulladékot gyűjtöttünk össze, amelyet az egyeztetéseknek megfelelően az Erzsébetváros Kft. által könnyen megközelíthető köztéri kukák mellé helyeztünk el. Ezek a zsákok jellemzően a troli- és buszútvonalak mentén kerültek kihelyezésre a gyors és hatékony elszállítás érdekében.*

*4. Kommunikáció a belső-erzsébetvárosi lakókkal*

*Az egyesület tevékenységét és elérhetőségeit az alábbi kommunikációs csatornákon tettük elérhetővé a kerület lakosai számára:*

*• Facebook geolokációs hirdetések a célzott elérés érdekében.*

*• Szórólapok, amelyeket a kerület lakosai számára juttattunk el.*

*• A 2024. szeptember 21-i Civil Korzó rendezvényen személyesen is ismertettük tevékenységünket.”*

Erzsébetváros Nonprofit Kft. tájékoztatása szerint, a Belső-Erzsébetvárosban dolgozó munkatársaik tapasztalatai részben eltérnek a Beszámolóban leírtaktól, ezért kérték az Egyesületet, hogy a jövőben havi jelleggel, dokumentált formában tájékoztassa az Erzsébetváros Nonprofit Kft.-t az elvégzett munkáról.

Erzsébetváros Rendészeti Igazgatóságának (a továbbiakban: ERI) vezetője az Egyesülettel való együttműködésüket a következőképpen értékelte:

*Az ERI munkatársai 2024. május 1. napjától 2024. szeptember 30. napjáig terjedő időtartamban, csütörtök, péntek és szombati napokon, 20:00 óra és 04:00 óra között, alkalmanként 3 fő részvételével látták el Belső-Erzsébetvárosban az alábbi feladatokat.*

*A járőrszolgálat kiemelt feladata a közterületi szeszesital fogyasztás, a köztisztasági, a csendháborítás szabálysértések megelőzése, visszaszorítása, felderítése és szankcionálása, továbbá a kereskedelmi egységek, a hozzájuk kapcsolódó teraszok záróra betartásának ellenőrzése, jogsértés esetén a közigazgatási hatósági eljárások kezdeményezése. Mindezek a fokozott közterületi jelenlét biztosításával elősegítették a lakosság szubjektív biztonságérzetének növelését is.*

*A Közös Erzsébetvárosért Egyesülettel megkötött együttműködési megállapodás nagymértékben elősegítette a közterület-felügyelők kontroll tevékenységének végrehajtását.*

*Az Egyesület vállalta, hogy Budapest VII. kerület Belső-Erzsébetváros (Károly körút – Dohány utca – Erzsébet körút – Király utca által határolt terület) közrendjének, közbiztonságának, az ott élők szubjektív biztonságérzetének növelése érdekében részt vesz az Igazgatóság által vezényelt közterület-felügyelők Belső-Erzsébetváros területén teljesített szolgálati tevékenységében, mint a közterület-felügyelet feladatai ellátásához segítséget nyújtó szervezet.*

*Az Egyesület a jelzett időszakokban alkalmanként 1 fő, vagyonőri képesítéssel rendelkező személy részvételét biztosította a közterület-felügyelők járőrszolgálati munkájában hivatalos személy segítőjeként.*

*Az Egyesület vállalta továbbá, hogy a járőrszolgálatunk tagjai számára a szolgálatuk ideje alatt pihenőhely igénybevételét lehetővé teszi, illetve erre vonatkozó igény esetén ivóvíz vételezési lehetőséget biztosít részükre.*

*A vagyonőrök közreműködésének költségeit az Egyesület viselte, ezzel kapcsolatban Igazgatóságunkat semmiféle fizetési kötelezettség nem terhelte.*

A közös tevékenységet követő értékelésen az ERI és az Egyesület képviselői megállapították, hogy az együttműködés eredményes volt, annak folytatása a következő években is mindenképpen szükséges és indokolt.

Kérem a Tisztelt Bizottságot az előterjesztés megtárgyalására és döntését a határozati javaslatról.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testülete Városüzemeltetési Bizottságának …/2025. (II.18.) határozata a Közös Erzsébetvárosért Egyesület beszámolója tárgyában**

Budapest Főváros VII. kerület Erzsébetváros Önkormányzata Képviselő-testületének Városüzemeltetési Bizottsága úgy dönt, hogy a Közös Erzsébetvárosért Egyesület "Keretszerződés segítő közreműködésről" tárgyú megállapodásban meghatározott, 2024. március - 2024. november közötti időszakra vonatkozó, a határozat mellékletét képező beszámolóját elfogadja.

**Felelős:**       Kertész Tamás bizottsági elnök

**Határidő:**   2025. február 18.

Budapest, 2025. január 31.

Nagy Nóra

Kabinet vezetője

Előterjesztés melléklete:

* 1. melléklet: Budapest Főváros VII. Kerület Erzsébetváros Önkormányzata és a Közös Erzsébetvárosért Egyesület között 2024. március 7. napján létrejött együttműködési megállapodás
* 2. melléklet: Erzsébetváros Rendészeti Igazgatósága és a Közös Erzsébetvárosért Egyesület között 2024. április 8. napján létrejött együttműködési megállapodás
* 3. melléklet: Erzsébetváros Fejlesztési és Beruházási Kft. és a Közös Erzsébetvárosért Egyesület között 2024. április 8. napján létrejött együttműködési megállapodás

Határozati javaslat melléklete:

* Közös Erzsébetvárosért Egyesület Beszámolója